ธนชาตเล็งดัชนีหุ้นไทยปีหน้า1,740จุด
บลจ.ธนชาต เอาใจลูกค้า ออกทาร์เก็ตฟันด์หุ้นไทย ตั้งเป้ากำไร 8% ใน 1 ปี
31 พ.ค. 2556

บลจ.ธนชาต เอาใจลูกค้า ออกทาร์เก็ตฟันด์หุ้นไทย ตั้งเป้ากำไร 8% ใน 1 ปี
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวว่า บลจ.ธนชาต ยังมีมุมมองเป็นบวกต่อตลาดหุ้นไทย โดยคาดว่าตลาดหุ้นไทยมีโอกาสปรับตัวสูงขึ้นอย่างต่อเนื่อง แม้ว่าจะมีความผันผวนอยู่บ้างจากการชะลอตัวการลงทุนเพื่อรอดูความชัดเจนของมาตรการควบคุมการแข็งค่าของเงินบาท
“แต่ตลาดจะได้รับผลบวกจากกำไรของบริษัทจดทะเบียนที่คาดว่าจะเติบโต 17% ในปี 2556 และเติบโต 11% ในปี 2557 ขณะที่คาดการณ์เป้าหมายดัชนีตลาดหลักทรัพย์ปี 2557 อยู่ที่ 1,740 จุด ณ ระดับราคาต่อกำไร (พี/อี) 14 เท่า อีกทั้งพื้นฐานเศรษฐกิจในประเทศที่ยังมีการเติบโตจากการบริโภค และการลงทุนจากการส่งเสริมของภาครัฐเป็นตัวสนับสนุนโดยผ่านโครงการขนาดใหญ่ต่างๆ” นายบุญชัย กล่าว
นายบุญชัย กล่าวอีกว่า บลจ.ธนชาต ยึดความต้องการของลูกค้าเป็นสำคัญ ซึ่งลูกค้ายังคงเห็นโอกาสลงทุนในหุ้นไทย จึงออกทาร์เก็ตฟันด์กองทุนใหม่ คือ กองทุนเปิดธนชาตชาเลนจ์ 11 โดยเปิดขายครั้งเดียวตั้งแต่วันนี้จนถึงวันที่ 4 มิ.ย.นี้ กำหนดผลตอบแทนเป้าหมายไว้ที่ 8% ภายใน 1 ปี และเลิกกองทุนเมื่อกองทุนมีมูลค่าหน่วยลงทุนตั้งแต่ 10.91 บาท
กรรมการผู้จัดการ บลจ.ธนชาต กล่าวว่า กองทุนเปิดธนชาตชาเลนจ์ 11 เป็นกองทุนผสม จึงสามารถรอจังหวะตลาดเพื่อลงทุนในหุ้นได้ ในส่วนของหุ้นจะเน้นลงทุนในหุ้นที่มีศักยภาพในการเติบโตสูง ผู้จัดการกองทุนจะพิจารณาลงทุนในหุ้นปัจจัยพื้นฐานดี มีประวัติหรือประเมินว่ามีโอกาสที่จะมีอัตราการเจริญเติบโตของกำไร 10% ต่อปีขึ้นไป หรือมีกระแสเงินสดพอเพียง หรือมีการจ่ายเงินปันผลอย่างสม่ำเสมอ โดยกลุ่มธุรกิจที่มีความน่าสนใจลงทุน เช่น กลุ่มธนาคาร กลุ่มเทคโนโลยีสารสนเทศและการสื่อสาร กลุ่มพาณิชย์ กลุ่มวัสดุก่อสร้าง และกลุ่มพัฒนาอสังหาริมทรัพย์
ตั้งแต่ปลายปี 2555 บลจ.ธนชาต ทยอยออกกองทุนทาร์เก็ตฟันด์อย่างต่อเนื่อง รวม 8 กองทุน และสามารถบริหารได้ผลตอบแทนตามเป้าหมาย7-8% คืนเงินให้ผู้ลงทุนไปแล้ว 6 กองตั้งแต่ 5 สัปดาห์ถึง 3 เดือน แล้วแต่จังหวะตลาด และล่าสุดในปลายเดือน พ.ค. กองทุนเปิดธนชาตชาเลนจ์ 10 บริหารได้ผลตอบแทนตามเป้าหมาย 8% แล้วในเวลาเพียง 6 สัปดาห์